సూపర్‌ బైకులకు భలే గిరాకీ
- మార్కెట్లోకి ఐదు డిఎస్‌కె బెనెల్లి వాహనాలు
- 20 షోరూంలకు విస్తరిస్తాం
- ఛైర్మన్‌ శిరష్‌ కులకర్ణి వెల్లడి
నవతెలంగాణ- హైదరాబాద్‌
డిఎస్‌కె మోటో వీల్‌ ఇటాలియన్‌ సూపర్‌ బైక్‌ తయారీ సంస్థ బెనెల్లి అందించిన ఐదు కొత్త సూపర్‌ బైకులను హైదరాబాద్‌ మార్కెట్లోకి విడుదల చేసింది. మరో 10-12 మాసాల్లో ఇంకో ఐదు మోడళ్లను ఆవిష్కరించనున్నామని డిఎస్‌కె బెనెల్లి ఛైర్మన్‌ శిరిష్‌ కుల్‌కర్ణి తెలిపారు. భారత్‌లో సూపర్‌ బైకుల అమ్మకాలు ప్రతి ఏడాది 50 శాతం చొప్పున పెరుగుతున్నాయన్నారు. బుధవారం హైదరాబాద్‌లో ఝాబక్‌ ఆటో భాగస్వామ్యంతో ఏర్పాటు చేసిన షోరూంను ఆయన ప్రారంభించారు. ఈ సందర్బంగా ఏర్పాటు చేసిన విలేకరుల సమావేశంలో కులకర్ణి మాట్లాడుతూ ఇది దేశంలోనే ఆరో షోరూం అని తెలిపారు. ఈ ఏడాది ముగింపు కల్లా 20 షోరూంలకు విస్తరించాలని నిర్దేశించుకున్నామని చెప్పారు. ఇప్పటికే ఈ ప్రాంతాలను గుర్తించామని, ఇందులో కొన్ని ద్వితీయ శ్రేణి నగరాలున్నాయన్నారు. పూణె కేంద్రంగా పని చేస్తోన్న డిఎస్‌కె గ్రూపు బెనెల్లితో భాగస్వామ్యమై భారత్‌లో విక్రయాలు చేస్తోంది.
త్వరలోనే 250 సిసి, 1131 సిసిలో రెండు కొత్త బైకులను ఆవిష్కరించనున్నామని కులకర్ణి తెలిపారు. సూపర్‌ బైకులపై ఆసక్తి కలిగిన వారికి 250 సిసి మోడల్‌తో ఆకర్షిస్తామన్నారు. కొత్తగా ఆవిష్కరించిన ఐదు మోడళ్ల ధరలు రూ.2.88 లక్షల నుంచి రూ.12.02 లక్షలుగా నిర్ణయించామన్నారు. ఇప్పటికే 400 ఆర్డర్లు వచ్చాయని, మరో నెలన్నర రోజుల్లో డెలవరీ చేయనున్నామని తెలిపారు. 250 సిసి పైబడిన మోటార్‌ సైకిళ్లు సూపర్‌ బైక్‌ విభాగంలోకి వస్తాయని, గతేడాది ఈ విభాగం అమ్మకాలు 50 శాం వృద్ధితో 10,500కు చేరాయన్నారు. ఈ ఏడాది కూడా 50 శాతం వృద్ధి అంచనా వేస్తున్నామన్నారు. బెనెల్లి ఈ ఏడాది 300 బైక్‌ అమ్మకాలతో 20 శాతం మార్కెట్‌ వాటా లక్ష్యంగా పెట్టుకుందన్నారు.
మీ స్నేహితులకు రికమెండ్ చెయ్యండి